Ego Alaidis, ducissa Burgundię, omnibus notum facio quod cum abbas Sancti Sequani, ex una parte, et Willelmus et Odo, pueri et fratres de Marchia, coram me diu litigassent super feodis de Turce et appendiciis, et de Vilote, et super hoc quod in istis duabus villis et appenditiis querelabantur, et dies fuisset assignata dicto abbati ad probandam intentionem suam. Supradicti fratres ad diem illam non comparuerunt per se nec per alium; sed sequenti die comparuerunt, dicentes quod dies illa quam venerant sibi fuit assignata. Sed dictum fuit a curia mea et recordatum quod dies illa ad quam venerant non fuit eis assignata, sed dies precedens in qua dictus abbas comparuit, sicut debuit. In cujus rei testimonium presentes litteras sigillo meo feci sigillari. Actum anno Domini M°CC° nono decimo, mense marcio, dominica quam cantatur letare Jerusalem.